Обраћање Ане Петровић, добитнице Награде „Душан Радовић“ за 2022.

Ову награду посвећујем „свима нама“ баш како гласи и посвета на књизи.

Док сам радила *Стрипотерапију*,имала сам само један циљ – да се осећам добро. Могу се похвалити да сам у томе и успела. Тај пут није био нимало лак. Трудила сам се да га прикажем што искреније кроз форму стрипа. Чега нема у речима има у цртежу, а чега нема у цртежу има у речима. Приказала сам да на том трновитом путу нисам била сама. Желим да се захвалим свима онима који су ми помогли да од прве тешке и мрачне стране стигнем до последње ведре и топле.

На првом месту захваљујем се левој можданој хемисфери стрипа, мојој психотерапеуткињи Тијани Мировић из Психолошког саветовалишта „Мозаик“. *Стрипотерапија* је настала на основу наших разговора. Тијана је ову причу умела да разуме, искрено одреагује и помогне ми да је изнесем на површину. Тијани се захваљујем левом, јер је лева од срца.

Хвала свима који су на друштвеним мрежама пратили *Стрипотерапију* и делили своје приче. Реакције и коментари су ме додатно мотивисали и охрабрили. Схватила сам да многи деле моје искуство и да ово нису стрипови само о мени већ о свима нама.

Хвала издавачкој кући Kреативни центар који је *Стрипотерапију* објавио. Kреативни центар и ја смо исто годиште – 1989. Не кријемо године. Заједно смо одрастали током деведесетих. Незгодан период и за децу и за оне који се баве културом за децу. Уз књиге Kреативног центра научила сам слова и заволела читање. Уз илустрације Добросава Боба Живковића научила сам да цртам и заволела визуелну уметност. Бобов начин размишљања и његов рад много су утицали на формирање моје личности и одабира професије.

Посебно се захваљујем Душку Радовићу, одрастала сам уз његове песме, приче, драме, ТВ емисије… Kад смо брат и ја били мали, родитељи су нас редовно водили у Мало позориште „Душко Радовић“, а игром случаја вртић нам се звао баш „Полетарац“. Од Душка сам научила да се играм речима, да их изврћем и преврћем, поставим баш на своје место, без вишка и без мањка. И још важније, Душко Радовић ме је научио да се од непријатних тема не сме окретати глава, већ о њима треба говорити искрено и храбро уз одређену дозу хумора. Учим и даље.

На крају, посебно се захваљујем жирију и Библиотеци града Београда што су препознали значај стрипа и причу о менталном здрављу.

Ана Петровић,

8.2.2023.